K wólbam Hamorskeho wjesnjanosty 7. junija kandiduje Frank Knobloch z Delnjeho Wujězda jako njewotwisny kandidat. „Ludźo w našich 18 wsach měli so jako jednota zrozumić. Woni dyrbjeli sylnišo we wutrobach a we hłowach hromadu zrosć“, je kredo 48lětneho. Njecyłe lěto je wón čłon gmejnskeje rady a wjesny předstejićer za Tranje, Manjow, Rudej a Delni Wujězd. Powołansce skutkuje hižo 24 lět jako zawěsćenski makler.
Předewšěm na wutrobje leži Frankej Knoblochej hospodarske spěchowanje. Jako wjesnjanosta chcył Knobloch pomocne městno za hospodarstwo a turizm wutworić. Wone měło zaměstnjene předewzaća sylnić a nowe přiwabić. „Gmejna trjeba dołhodobny strategijowy koncept za čas po brunicy. Na to dyrbimy so přihotować.“ Dalše wažne temy jemu su, wutwarić Hamor jako šulske městno, spěchować dźewjeć wohnjowych woborow gmejny a hajić zhromadnosć z ratarjemi, hajnikami a hatarjemi, kotřiž hladaja lětstotki staru kulturnu krajinu.
szl_Latn szl_Latn